Gee nou aandag aan jou finansies - Jou Geld | Solidariteit WêreldJou Geld | Solidariteit Wêreld
Tuis › Artikels › Gee nou aandag aan jou finansies
Die Covid-19-pandemie en die gepaardgaande inperking het 'n groot invloed op baie mense se finansiële posisie en het onder meer tot gevolg dat mense al meer skuld aangaan.
Volgens Neil Roets, uitvoerende hoof van Debt Rescue, was daar die afgelope drie maande 'n vinnige toename in die aantal verbruikers met 'n groot skuldlas in vergelyking met dieselfde tydperk verlede jaar.
'n Meningspeiling deur Debt Rescue het bevind dat tot 85% van alle Suid-Afrikaners finansieel of emosioneel hulp, of beide, nodig het weens die Covid-19-pandemie. 55% van mense het finansiële bystand benodig maar kon nie skuld aangaan nie. Daar is ook bevind dat baie mense afgelê is of hul salaris is verminder.
John Kennedy, 'n direkteur by Citadel, sê dit is juis die uitdagings van die afgelope paar maande wat tot gevolg het dat mense maklik sig verloor van hul finansiële beplanning. "Dit is nou 'n goeie tyd om terug te staan en perspektief te kry."
Begin deur 'n duidelike prentjie van maandelikse uitgawes en bestedingsgewoontes te kry en hoe dit moontlik moet verander. Gaan al jou debietorders na en kanselleer dié wat nie meer nodig is nie. Maak egter seker van die bepalings en voorwaardes wat hiermee gepaardgaan.
Stel 'n gewysigde begroting op wat jou huidige omstandighede in ag neem. Bestedingsgewoontes het aansienlik verander weens die Covid-19-pandemie en die inperking en dit is nou 'n goeie tyd om te kyk wat die invloed daarvan was en hoe dit op die langtermyn 'n invloed kan hê.
Identifiseer al die noodsaaklike items waarop jy geld spandeer en die items wat minder belangrik is. Wees noukeurig wanneer jy elke uitgawe oorweeg om seker te maak jy mors nie onnodig geld nie. Die inperking het mense laat herbesin oor wat belangrik is en of dit regtig noodsaaklik is. Oorweeg om van die uitgawes te sny deur goedkoper alternatiewe te oorweeg of heeltemal weg te doen met sekere dinge.
Dit bly belangrik om steeds te probeer spaar. Die Covid-19-pandemie en gevolglike inperking het onder meer tot gevolg dat mense nie mag reis soos voorheen nie en kan dit 'n manier wees om geld wat jy hiervoor sou aanwend weg te bêre. Dit het egter ook moontlik tot gevolg gehad dat jy van jou spaargeld moes gebruik weens 'n salarisvermindering. Dit is egter belangrik om weer 'n plan in plek te stel om hiervoor te probeer opmaak. Jy kan byvoorbeeld oorweeg om jou inkomste aan te vul deur vryskutwerk aan te pak.